Krageholm
Krageholm,


 herregård 10 km nord for Ystad i Skåne. Krageholm hed i middelalderen Krogholm. Det senere slot og ladegård lå oprindeligt på hver sin holm omgivet af voldgrave. Omkring 1670 ejedes Krageholm af Jørgen Krabbe, som blev henrettet i Malmø 1678 anklaget for forrædderi. Hans enke, Jytte Thott, overtog et plydret Krageholm, hvoraf dele var brændt ned. I 1704 overtog Carl Piper Krageholm, men efter hans død i russisk fangeskab i 1716 var det hans hustru, Christina Piper, der lod herregården ombygge. Den nuværende trefløjede hovedbygning er resultatet af ombygningerne i 1720'erne med tilføjelser fra 1757. Krageholm har siden været i slægten Pipers eje.
Der er offentlig adgang til Krageholms park; her findes to runesten.